Direktiva Komisije 93/86/EGS

z dne 4. oktobra 1993

o prilagoditvi tehničnemu napredku Direktive Sveta 91/157/EGS o baterijah in akumulatorjih, ki vsebujejo nekatere nevarne snovi

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Direktive Sveta 75/442/EGS z dne 15. julija 1975 o odpadkih [1], kakor je bila nazadnje spremenjena z Direktivo 91/692/EGS [2], in zlasti člena 18 Direktive;

ob upoštevanju Direktive Sveta 91/157/EGS z dne 18. marca 1991 o baterijah in akumulatorjih, ki vsebujejo nekatere nevarne snovi [3], zlasti člena 10 Direktive;

ker naj se določi podrobna ureditev za sistem označevanja, predvidenega v členu 4 Direktive 91/157/EGS;

ker ni nujno, da se naprave označijo, saj Priloga II k Direktivi 91/157/EGS predvideva poseben informacijski sistem za naprave, iz katerih potrošnik ne more z lahkoto odstraniti baterije ali akumulatorja;

ker je potreben znak, ki jasno kaže, da je treba baterije ali akumulatorje, vključene v Direktivo 91/157/EGS, zbirati ločeno od drugih gospodinjskih odpadkov;

ker mora biti uporaba tega znaka za baterije in akumulatorje, vključene v Direktivo 91/157/EGS, zaščitena;

ker so ukrepi, predvideni s to direktivo, v skladu z mnenjem Odbora za prilagajanje znanstvenemu in tehničnemu napredku zakonodaje Skupnosti o odpadkih,

SPREJELA NASLEDNJO DIREKTIVO:

Člen 1

1. Ta direktiva določa podrobno ureditev za sistem označevanja, predvidenega v členu 4 Direktive 91/157/EGS o baterijah in akumulatorjih, vključenih v to direktivo in izdelanih v Skupnost ali uvoženih vanjo od 1. januarja 1994 dalje.

2. Baterije in akumulatorji iz odstavka 1, ki se izdelajo v Skupnosti ali vanjo uvozijo pred 1. januarjem 1994, se smejo tržiti brez znakov, predvidenih v členih 2 in 3, do 31. decembra 1995.

Člen 2

Znak, ki označuje ločeno zbiranje, sestavlja eden od prečrtanih izvlečnih zabojnikov za odpadke, ki sta prikazana spodaj:

+++++ TIFF +++++

Odločitev o izbiri znaka, ki se uporablja na baterijah in akumulatorjih, vključenih v Direktivo 91/157/EGS, sprejme oseba, odgovorna za označevanje, kakor je opisano v členu 5 te direktive. Šteje se, da se oba znaka uporabljata enakovredno v vsej Skupnosti. Države članice o pomenu obeh znakov obvestijo javnost in jima zagotovijo enakovreden status v svojih nacionalnih predpisih glede baterij in akumulatorjev, vključenih v Direktivo 91/157/EGS. Uporaba katerega koli od obeh znakov ne sme biti sredstvo za samovoljno diskriminacijo ali prikrito omejevanje trgovine med državami članicami.

Člen 3

Znak, ki označuje vsebnost težkih kovin, sestavlja kemijski simbol za zadevno kovino, Hg, Cd ali Pb, glede na vrsto zadevne baterije ali akumulatorja, kakor je opisano v Prilogi I k Direktivi 91/157/EGS.

Člen 4

1. Znak, opisan v členu 2, pokriva 3 % površine največje strani baterije ali akumulatorja, do velikosti največ 5 × 5 cm. Pri valjastih celicah znak pokriva 3 % polovične površine baterije ali akumulatorja in je velik največ 5 × 5 cm.

Kadar je velikost baterije ali akumulatorja takšna, da bi bil znak manjši od 0,5 × 0,5 cm, baterije ali akumulatorja ni treba označiti, vendar pa se znak velikosti 1 × 1 cm natisne na embalažo.

2. Znak iz člena 3 se natisne pod znakom iz člena 2. Pokriva površino, ki zavzema vsaj četrtino velikosti znaka, opisanega v odstavku 1 tega člena.

3. Znaki se natisnejo na vidnem mestu, čitljivo in neizbrisljivo.

Člen 5

Države članice storijo vse potrebno za zagotovitev, da označevanje izpolnjuje določbe te direktive in da ga izvede proizvajalec ali njegov pooblaščeni zastopnik s sedežem v zadevni državi članici ali oseba, pristojna za dajanje baterij ali akumulatorjev v promet v državi.

Člen 6

Države članice sprejmejo ustrezne ukrepe za zagotovitev popolnega izvajanja vseh določb te direktive, še zlasti glede upoštevanja znakov iz členov 2 in 3. Države članice določijo kazni, ki se uporabljajo pri kršenju ukrepov, sprejetih za skladnost s to direktivo; te kazni morajo biti učinkovite, sorazmerne in odvračilne.

Člen 7

Države članice sprejmejo ukrepe, potrebne za skladnost s to direktivo, najpozneje do 31. decembra 1993. O tem takoj obvestijo Komisijo.

Države članice se v sprejetih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.

Člen 8

Ta direktiva je naslovljena na države članice.

V Bruslju, 4. oktobra 1993

Za Komisijo

Yannis Paleokrassas

Član Komisije

[1] UL L 194, 25.7.1975, str. 39.

[2] UL L 377, 31.12.1991, str. 48.

[3] UL L 78, 26.3.1991, str. 38.

--------------------------------------------------